РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-677/22

13. март 2022. године

Б е о г р а д

З А П И С Н И К

23. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 11. МАРТА 2022. ГОДИНЕ

**- у посебном саставу за спровођење избора за председника Републике -**

 Седница је почела у 16,14 часoва.

 Председавао је Владимир Димитријевић, председник Републичке изборне комисије.

 Седници су присуствовали: Марко Јанковић, заменик председника Републичке изборне комисије; чланови Републичке изборне комисије: Драгана Одовић, Весна Стојковић, Татјана Китановић, Марија Јовановић, Весна Миздрак, Никола Јелић, Маја Пејчић, Вељко Одаловић, Миљкан Карличић, Срђан Зораја, Владимир Јестратијевић, Бранкица Јовић, Енвер Међедовић, Јелена Миленковић, Владимир Матић, Срђана Видовић, Милош Петровић, Жељка Радета, Мирослав Васић, Иван Шебек, Немања Јекић и Ивана Јаначковић; заменици одсутних чланова: Мирјана Николић и Зорица Симеуновић; заменици присутних чланова: Бранибор Јовичић, Милош Срећковић, Немања Поповић, Марина Ђукановић, Марија Ђоковић, Џемил Диванефендић, Горан Михајловић, Марко Даниловић, Марица Бурсаћ, Борис Бутулија, Никола Лакић, Милан Павловић и Николина Килибарда Ристески; Владимир Шутић, учесник задужен за послове статистике, као и Срђан Смиљанић, секретар и Бојан Пудар, заменик секретара Републичке изборне комисије.

 Седници нису присуствовали чланови Комисије: Ђула Ладоцки, Џемил Сијарић, Бисерка Живковић и Милош Томашевић; заменици присутних чланова: Вељко Перовић, Марко Кулић, Милован Амиџић, Дијана Стојановић, Марина Марковић, Миљана Зиндовић, Бела Буташ, Илија Лукић и Гордана Радић Поповић, заменици одустних чланова: Елма Зековић и Срђан Сандић, као и др Миладин Ковачевић, учесник задужен за послове статистике.

 Осим чланова и заменика чланова Комисије, седници су присуствовали: Павле Димитријевић, овлашћени представник посматрача Удружења ЦРТА, Братислав Раковић, овлашћени представник посматрача Удружења Цесид, Томас Леске и Милош Живковић, овлашћени представници посматрача ОДИХР и Ана Микеладзе и Марко Пантић из Удружења ЕНЕМО.

 На предлог председника, Комисија је, већином гласова (24 за и један није гласао) и без дискусије утврдила следећи

Д н е в н и р е д:

 1. Одлучивање о приговору бирача Љубомира Грујића из Београда, Душана Стојановића из Суботице, Ксеније Бундало из Београда, Круниславе Марјановић из Београда, Милана Тотаја из Београда, Јелене Јошовић из Београда, Силване Арсенијевић из Крагујевца, проф. др Наде Костић из Београда, Миливоја Шакоте из Београда и Гордане Кангрге Микулић из Врчина (02 Број: 013-654/22-5 од 9. марта 2022. године);

 2. Р а з н о.

 Пре преласка на рад по тачкама дневног реда, Комисија је једногласно (25 за) и без примедби, усвојила записник 20. седнице, одржане 9. марта 2022. године.

**Прва тачка дневног реда** – Одлучивање о приговору бирача Љубомира Грујића из Београда, Душана Стојановића из Суботице, Ксеније Бундало из Београда, Круниславе Марјановић из Београда, Милана Тотаја из Београда, Јелене Јошовић из Београда, Силване Арсенијевић из Крагујевца, проф. др Наде Костић из Београда, Миливоја Шакоте из Београда и Гордане Кангрге Микулић из Врчина

 У складу са чланом 25. став 2. Упутства о начину подношења и поступања у Републичкој изборној комисији по приговорима и по захтевима за поништавање гласања на бирачком месту у иностранству, председник Комисије је дао реч Марици Бурсаћ, заменику члану Комисије која је примила Предлог кандидата, којим је за кандидата за председника на изборима расписаним за 3. април 2022. године предложен Александар Вучић, да у својству известиоца обавести Комисију о поднетом приговору, његовом предмету и предлогу за поступање.

 Марица Бурсаћ је на почетку свог излагања предложила да се приговог одбије као неоснован.

 Напоменула је да је Комисија 9. марта 2022. године у 15.18 часова примила приговор бирача Љубомира Грујића из Београда, Душана Стојановића из Суботице, Ксеније Бундало из Београда, Крунислава Марјановића из Београда, Тонтај Милана из Београда, Јелене Јошовић из Београда, Силване Арсенијевић из Крагујевца, проф. др Наде Костић из Београда, Миливоја Шакоте из Београда и Гордане Кангрга Микулић из Врчина против Решења којим је проглашен Александар Вучић из Београда, дипломирани правник, за кандидата за председника Републике на изборима расписаним за З. април 2022. године, на предлог Коалиције Александар Вучић - Заједно можемо све, Српска напредна странка (СНС), Социјалистичка партија Србије (СПС) - Ивица Дачић, Савез војвођанских Мађара - VAJDASÁGI MAGYAR SZÖVETSÉG (VMSZ) - Иштван Пастор - Pásztor István.

 Истакла је да подносиоци приговора наводе:

 - да кандидат за председника Александар Вучић нема пословну способност, да не може да ступи на дужност председника Републике Србије јер не може да положи веродостојну, верну, истиниту председничку заклетву;

 - да је кандидат за председника Александар Вучић дозволио да његово име противуставно носи једна прихваћена изборна листа, тако да по мишљењу подносиоца приговора Александар Вучић не може бити кандидат за председника Републике.

 Напоменула је да подносилац приговора није доставио доказе за наводе о потпуном или делимичном лишењу пословне способности кандидата у виду судског решења о потпуном или делимичном лишењу послове способности, као и да није предложио Комисији да поништи оспорено решење, али се из садржине приговора може претпоставити да исти садржи такав предлог.

 Истакла је да је, претходно испитујући приговор, у складу са чланом 159. став 1. Закона о избору народних посланика утврдила да је приговор благовремен, дозвољен и изјављен од стране овлашћеног лица.

 Поводом навода из приговора, констатовала је следеће чињенично и правно стање:

 - да је Коалицијa Александар Вучић - Заједно можемо све, Српска напредна странка (СНС), Социјалистичка партија Србије (СПС) - Ивица Дачић, Савез војвођанских Мађара - VAJDASÁGI MAGYAR SZÖVETSÉG (VMSZ) - Иштван Пастор - Pásztor István поднела 8. марта 2022. године, преко овлашћеног лица, Предлог кандидата за председника Републике 02 Број 013-654/22, којим је предложила за кандидата за председника Александра Вучића из Београда, дипломираног правника;

 - да је уз Предлог кандидата, у складу са чланом 14. Закона о избору председника Републике, достављена сва законом прописана, правно ваљана документација;

 - да је Комисија, на седници одржаној 9. марта 2022. године, донела Решење, којим је Александар Вучић проглашен за кандидата за председника Републике, на изборима расписаним за 3. април 2022. године;

 - да је чланом 3. Закона о избору председника Републике прописано да право да бира председника Републике и да буде биран за председника Републике има пунолетни држављанин Републике Србије над којим није продужено родитељско право, односно који није потпуно лишен пословне способности, односно да лице делимично лишено пословне способности може да бира председника Републике и да буде бирано за председника Републике ако суд решењем о делимичном лишењу пословне способности није утврдио да је неспособно да врши изборно право;

 - да је провером у Јединственом бирачком списку, утврђено да је Александар Вучић уписан у Јединствени бирачки списак и да, стога, има изборно право.

 Истакла је да је Предлог кандидата Александра Вучића за председника Републике поднела коалиција на основу уредног и пуноважног коалиционог споразума.

 По питању оспоравања пословне способности проглашеног кандидата за председника Републике, закључила је да се пословна способност, као основно људско право, стиче пунолетством и да се не доказује, већ представља правну претпоставку да свако рођено лице које наврши 18 година живота има пуну пословну способност.

 С обзиром на то да је у питању правна претпоставка, као чињеница за које право узима да постоје, не тражећи доказ о томе, напоменула је да се поседовање послове способности у судском, управном па и изборном поступку не мора посебно доказивати.

 Приликом разматрања приговора, навела је да је нарочито разматрала питање дате сагласности Александра Вучића да буде предложен за кандидата за председника Републике и утврдила да не постоје основи сумње да иста није својеручно потписана од стране кандидата.

 Констатовала је да је Законом о избору народних посланика и Законом о избору председника Републике предвиђена могућност да изборну листу кандидата за народне посланике и кандидата за председника Републике предложи, између осталих субјеката, и коалиција политичких странака, која у свом називу може садржати лично име физичког лица.

 Нагласила је и то да приговор не садржи све обавезне елементе прописане чланом 151. Закона о избору народних посланика, с обзиром на то да у приговору нису наведени бројеви телефона и адресе за пријем електронске поште свих подносилаца приговора, што у смислу члана 151. став 2. Закона о избору народних посланика представља основ за одбацивање приговора.

 На основу свега изнетог, напоменула је да сматра да је оспорено решење законито, те да се приговор треба сматрати неснованим.

 Није било дискусије.

 Председник Комисије је, у складу са чланом 25. став 5. Пословника Комисије и члана 28. став 8. Упутства о начину подношења и поступања у Републичкој изборној комисији по приговорима и по захтевима за поништавање гласања на бирачком месту у иностранству, на гласање ставио предлог за усвајање приговора.

 За усвајање приговора није гласао ниједан члан Комисије.

 С обзиром на то да за предлог за усвајање приговора није гласала већина од укупног броја чланова Комисије, председник Комисије је констатовао да се приговор, у складу са чланом 28. став 10. Упутства о начину подношења и поступања у Републичкој изборној комисији по приговорима и по захтевима за поништавање гласања на бирачком месту у иностранству, сматра одбијеним, при чему је напоменуо да ће се писмени отправак решења израдити у складу са изнетим извештајем Марице Бурсаћ.

**Друга тачка дневног реда** – Разно

 Председник Комисије је напоменуо да је за 12. март 2022. године у 15,00 часова најављена предаја предлога кандидата за председника Републике Млађана Ђорђевића, о чему су чланови Комисије обавештени и путем СМС поруке.

 Подсетио је све чланове Комисије да у недељу, 13. марта 2022. године у 24 часа истиче рок за подношење изборних листа, односно предлога кандидата за председника Републике, због чега је замолио све чланове Комисије да тај дан буду пристуни у седишту Комисије.

 Седница је завршена у 16,25 часoва.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић